送姜子謙丞於潜
作者：樓鑰
朝代：宋

paragraphs: 處則有超蓮，出則將哦松。
眉宇無一塵，出處皆雍容。
君看妙蓮華，本出汙泥中。
兩松痛埽溉，下有簿書叢。
汙潔無二致，喧寂本亦同。
於潜今畿邑，蜀道萬里通。
至今存古意，民風尚醇醲。
一邑既當問，尤宜撫疲癃。
藍田文最高，後學仰韓公。
彼言蓋有激，昧者但稱工。
成案漫不省，丞哉豈真聾。
姜氏太嶽後，夷門慕家風。
教子延名師，列碑多儒宗。
宮庠既開荒，書種慶所鍾。
換桂雙枝秀，益見筆研功。
後生日加勉，衣鉢傳無窮。
君才有餘刃，壯行氣方充。
功名此椎輪，勁翮看摩空。
我歸幸同社，棋酒時相從。
尊前不忍別，吟愁夕陽舂。
我家老揚州，五紀有遺蹤。
向來耕織圖，爲煩訪溪翁。